b'\n_START_ARTICLE_\nAnti\xc4\x8dni Rim\n_START_SECTION_\nZemljepisna razse\xc5\xbenost\n_START_PARAGRAPH_\nPrvotni Rim je zrastel na gri\xc4\x8devnatem ozemlju, kjer so bila zaradi tipi\xc4\x8dne tufske sestave tal pobo\xc4\x8dja strma in vrhovi ravninski ter te\xc5\xbeko dostopni. Zaradi te prednosti so bili \xc5\xbee v bronasti dobi poseljeni gri\xc4\x8di Aventinus, Palatinus in Capitolium, danes Aventino, Palatino, Campidoglio . Ker se je naselje nahajalo blizu morja, je kmalu navezalo stike s Feni\xc4\x8danskimi trgovci. Tako se je zna\xc5\xa1lo na kri\xc5\xbei\xc5\xa1\xc4\x8du dveh trgovskih magistral: prva je potekala v smeri sever-jug od etru\xc5\xa1\xc4\x8danskih mest do gr\xc5\xa1kih naselbin v Kampaniji, druga je potekala od morja proti zahodu vse do ozemlja Sabincev v osrednjem delu polotoka. Pozneje so bili poseljeni in vklju\xc4\x8deni v celoto \xc5\xa1e drugi gri\xc4\x8di, od katerih so najva\xc5\xbenej\xc5\xa1i Quirinalis, Viminalis, trojica Oppius-Fagutal-Cispius in Caelius, danes Kvirinal, Viminal, Esquilinij, Celio.\n_START_SECTION_\nZgodovina starega mesta\n_START_PARAGRAPH_\nO nastanku mesta Rim obstaja veliko legend, ki so se razvile v teku stoletij z namenom, da se ustvari "verjetna preteklost" Rimskemu narodu. Najbolj znana legenda govori o Romulu in Remu, ki sta postavila temelje Rima 21. aprila 753 pr. n. \xc5\xa1t. To sta bila direktna potomca Eneja, ube\xc5\xbenika iz padle Troje. Rimljani bi naj torej izhajali iz Male Azije in njihovi predniki bi naj bili gr\xc5\xa1ki bogovi, vendar rimljanske legende ne posegajo toliko nazaj v \xc4\x8das, raje za\xc4\x8denjajo "zgodovino" z Romulom in Remom._NEWLINE_Zgodnja zgodovina mesta Rim je izpri\xc4\x8dana z arheolo\xc5\xa1kimi najdbami kerami\xc4\x8dnih izdelkov iz 13.-14. stoletja pr. n. \xc5\xa1t. in ostankov pokopali\xc5\xa1\xc4\x8d blizu Palatina iz 10. stoletja pr. n. \xc5\xa1t. Zanimivo je, da so bili leta 2005 izkopani ostanki velike pala\xc4\x8de iz 8. stoletja pr. n. \xc5\xa1t., ki potrjujejo domneve, da slonijo legende o nastanku mesta na resnici, se pravi, da je bil Rim dejansko ustanovljen v tistem \xc4\x8dasu. Seveda je legenda olep\xc5\xa1ala resni\xc4\x8dne dogodke, a postaja sprejemljiva domneva, po kateri naj bi se Rim iz primitivnega naselja preuredil v mesto v polovici osmega stoletja pr. n. \xc5\xa1t._NEWLINE_Prvo obdobje Rima je poteklo pod vlado kraljev. Ti so bili: Romul, Numa Pompilij, Tul Hostilij, Ank Marcij, Tarkvinij Prisk, Servij Tulij in Tarkvinij Superb. To obdobje je trajalo skupno 243 let (od 753. pr. n. \xc5\xa1t. do 509. pr. n. \xc5\xa1t.) in ozemlje, ki je pripadalo mestu, se ni raztezalo preko 15 milj . _NEWLINE_Sledilo je obdobje republike (509 \xe2\x80\x93 27 pr. n. \xc5\xa1t.), najva\xc5\xbenej\xc5\xa1e v rimski zgodovini, ki je trajalo skoraj polovico tiso\xc4\x8dletja. V tem obdobju se za\xc4\x8dnejo meje utrjevati in \xc5\xa1iriti. Danes bi rekli, da je nastajala dr\xc5\xbeava, ki je imela za prestolnico Rim. Takrat pa je bilo razumevanje druga\xc4\x8de, raslo je mesto Rim in okoli njega so bila priklju\xc4\x8dena posestva. Zato se je potegnilo dolgo v zgodovino poimenovanje "Rim" tudi za zelo oddaljene kraje, recimo Afriko. Rimske posesti so se raz\xc5\xa1irile po vsem Sredozemlju in po Evropi, predvsem med 3. in 2. stoletjem pr. n. \xc5\xa1t. V prvem stoletju pr. n. \xc5\xa1t. so se v dr\xc5\xbeavi odigravale velike socialne spremembe, politi\xc4\x8dni spori in dr\xc5\xbeavljanske vojne, ki so kon\xc4\x8dno privedli do ukinitve republike. Kljub temu je mesto Rim v tem \xc4\x8dasu do\xc5\xbeivelo razcvet umetnosti in knji\xc5\xbeevnosti._NEWLINE_Po koncu dr\xc5\xbeavljanskih vojn leta 27 pr. n. \xc5\xa1t. je nastopil Avgust, ki si je s preudarnimi potezami zagotovil osebno oblast v Rimu in v vsej dr\xc5\xbeavi. Republika ni bila uradno preklicana in ve\xc4\x8dina republi\xc5\xa1kih zakonov je ostala v veljavi, vendar je Avgust postopoma prevzel vlogo absolutisti\xc4\x8dnega vladarja. S tem se je za\xc4\x8dela doba cesarstva, \xc4\x8deprav je republika \xc5\xa1e vedno obstajala. Rimsko cesarstvo je bilo sprva obzirno do republikanske tradicije, pozneje je bila republi\xc5\xa1ka zakonodaja enostavno predelana in "modernizirana". Naslov imperator, ki je dotlej pomenil vojskovodjo, se je za\xc4\x8del uporabljati v smislu vladar. _NEWLINE_Cesarstvo je ostalo enotna dr\xc5\xbeava do leta 395, ko je bilo razdeljeno na vzhodni in zahodni del. Mesto Rim je ostalo prestolnica samo za zahodni del, a tedaj \xc5\xbee ni bilo ve\xc4\x8d dovolj sposobnih voditeljev niti za skr\xc4\x8deno dr\xc5\xbeavo niti za mesto samo. Leta 476 so rimljanski vojaki nem\xc5\xa1ke narodnosti pod poveljstvom Odoakra odstavili zadnjega zahodnorimskega cesarja. Odoaker je poslal cesarske insignije v Bizanc, s \xc4\x8dimer je formalno predal oblast cesarju Zenonu. Bila je pa samo formalnost. Zenon ni dejansko prevzel oblasti, temve\xc4\x8d je prepustil zahodni del cesarstva propadanju in razpadu. Vzhodnorimsko cesarstvo je pa trajalo \xc5\xa1e do leta 1453.\n_START_SECTION_\nStari Rim skozi zgodovino\n_START_PARAGRAPH_\nV opisanem \xc4\x8dasovnem razmahu je mesto Rim do\xc5\xbeivelo ogromen razmah in najvi\xc5\xa1je oblike oblasti, nato pa propad in poni\xc5\xbeanje do moralnega in socialnega uni\xc4\x8denja. Bilo je ve\xc4\x8dkrat oplenjeno in razdejano. Vendar je bil anti\xc4\x8dni Rim najhuje prizadet s strani svojih lastnih prebivalcev. V te\xc5\xbekih \xc4\x8dasih srednjega veka je bila dobesedno zasuta in zakopana vsa zapu\xc5\xa1\xc4\x8dina starega mesta. Kar se ni dalo zasuti, je bilo poru\xc5\xa1eno in razdejano. Od slavnih rimskih kopali\xc5\xa1\xc4\x8d in vodovodov ni ostalo niti sledu, prebivalci so v srednjem veku svoje odpadne vode izlivali kar na cesto. Imenitne pala\xc4\x8de velikih cesarjev so bile kar zakopane in dana\xc5\xa1nji Rim stoji na teh gomilah. Vsaka moderna hi\xc5\xa1a ima gotovo v kleti kako starinsko steno ali steber, sre\xc4\x8dnej\xc5\xa1i so odkrili celo freske in mozaike. Stari Rim je v veliki meri \xc5\xa1e vedno nekje pod dana\xc5\xa1njim Rimom.'